**ARTIKULACIJSKI POREMEĆAJI**

U novije vrijeme, roditelji sve češće vode svoju djecu logopedu jer smatraju da im dijete nepravilno izgovara određene glasove. Prije se nije u tolikoj mjeri pridavala važnost izgovoru, no zbog sve većih saznanja u svim područjima pa tako i u jezično-govornom, to se uvelike promijenilo te je potražnja za logopedima velika. Artikulacijski poremećaji definiraju se kao poremećaji u izgovaranju pojedinog glasa ili skupine glasova, a mogu biti u vidu:

* *Omisije* (izostavljanje određenog glasa)
* *Supstitucije* (zamjena jednog glasa drugim, npr. R-L)
* *Distorzije* (nepravilni izgovor glasa)

Kroz literaturu se najčešće protežu dva glavna uzroka nastanka artikulacijskih poremećaja, organski i funkcionalni. Pod organske uzroke spadaju rascjepi usnice i nepca, kratak frenulum, uvučena ili izbačena vilica, slabija pokretljivost jezika, oštećenje sluha i sl. Ako srž problema nije organske prirode, u tom slučaju uzrok je funkcionalan. Primjeri takve vrste uzroka su: loš govorni uzor, bilingvizam ili multilingvizam (dvojezičnost i višejezičnost), nedovoljno poticajna okolina i sl.

U našem jeziku postoji nekoliko skupina artikulacijskih poremećaja pa tako imamo:

* ***Sigmatizam*** (najčešći artikulacijski poremećaj; on obuhvaća poremećaj izgovora glasova C, Z, S, Č, Ć, Ž, Š, DŽ, Đ; u mlađoj dobi (do 3. godine) djeca ih najčešće mijenjaju glasovima T i D; kasnije, najčešće se cijela skupina glasova izgovara interdentalno (jezik između zubi); mogu biti zahvaćeni pojedini ili svi glasovi iz skupine)
* ***Rotacizam*** (poremećaj izgovora glasa R; može se raditi o distorziji (izgovor glasa na nepravilnom mjestu, supstituciji (zamjena R-L ili nekim drugim glasom) te omisiji (dijete izostavlja glas u riječi (npr. motor – moto))
* ***Kapacizam*** i ***gamacizam*** (poremećaji izgovora glasova K i G; ova skupina poremećaja nije česta te može ukazivati na vjerojatnost postojanja nekih organskih teškoća; glasovi se najčešće zamjenjuju s T i D)
* ***Lambdacizam*** (poremećaj izgovora glasova L i LJ; ova skupina glasova vrlo je često supstituirana glasom J, a LJ često i s L; distorzije su najčešće u obliku poluvokala W)
* ***Tetacizam*** i ***deltacizam*** (poremećaji izgovora glasova T i D; omisija se javlja rijetko, eventualno kod teških organskih oštećenja; ukoliko dolazi do supstitucije, najčešće se zamjenjuju glasovima K i G; javlja se kao posljedica oštećenja centralnog živčanog sustava
* ***Etacizam*** (poremećaj izgovora vokala E; vokal E supstituira se s vokalom A; ovaj poremećaj nije čest i može ukazivati na mogućnost postojanja oštećenja središnjeg živčanog sustava)
* ***Tetizam*** (poremećaj izgovora kod kojeg dijete velik broj suglasnika zamjenjuje glasovima T ili D; dijete poštuje pravilo zvučnosti , stoga zvučni suglasnici prelaze u D, a bezvučni u T)

Dijete bi do 5,5 godina trebalo imati usvojene sve glasove. Imajući na umu prethodno navedeno, ukoliko osluhnete da Vam dijete spada u jednu od ovih skupina, bilo bi dobro da ga odvedete na stručniju procjenu kako bi se što ranije započelo s primjerenom logopedskom terapijom.

Literatura: <http://logoped.hr/poremecaji-i-teskoce/poremecaji-izgovora/>

Pripremio: pripravnik logoped Jure Bučević